**ÅRSRAPPORTER**

**MODUM OLAG**

**2020**

Innhold

[Lederen har ordet. 3](#_Toc65864719)

[Årsrapport kartutvalget: 5](#_Toc65864720)

[Årsrapport fra rekrutteringsutvalget 6](#_Toc65864721)

[Årsrapport fra treningsutvalget: 7](#_Toc65864722)

[Årsrapport turorientering: 8](#_Toc65864723)

[Årsrapport Stolpejaktkomiteen. 10](#_Toc65864724)

[Årsrapport Friluftsutvalget: 11](#_Toc65864725)

[Årsrapport Snøscooterkomiteen: 12](#_Toc65864726)

# Lederen har ordet.

Orienteringsåret 2020 ble preget av Covid 19. Viktige løp ble avlyst, Ingen tur til Tiomila eller Jukola, styremøter kunne ikke avholdes eller ble utsatt. Dette til tross fikk vi gjennomført mye.

Bl. annet ble Stalsbergløpet gjennomført med stil. Det nye kartet over Skredsvikmoen fikk sin ilddåp og besto prøven med glans. Bare synd at området stadig blir mindre…..

Mens det meste var stengt ønsket veldig mange tilbud utendørs. Vi har hatt god og tett kontakt med kommuneoverlegen, og har kunnet gjennomføre de fleste klubbaktiviteter, dog med noen tilpasninger. Treningsløp uten brikker gikk fint! Månedens post uten stifteklemmer. Det ble hengt ut ukas løype som man kunne ta når det passet. Og vi har forsøkt oss på usynlig-O. Turorienteringen og Stolpejekten fikk betydelig økt tilslutning.

Jeg vil også berømme innsatsen til Johanna Longfjeld. Hun gjennomførte o-treninger med «elever» mandagene. Rekruttene kom fra langrennsmiljøet. Kanskje noen får smaken på orienteringsidretten og vil forsøke seg på ordinære løp? Her har vi en jobb å gjøre. Et slikt samarbeid med langrennsmiljøet må vi videreutvikle slik at det blir en fast årlig foreteelse.

Medlemsutviklingen har vært positiv. I fjor endret vi medlemsavgiften slik at den ble lettere å praktisere, samt at det for de fleste ble billigere. Vi har økt antall medlemmer fra 134 til 150. Det er faktisk en nesten 12% økning. Men vi har noe å strekke oss etter. Medlemstallet har i tidligere år ligget godt over 200.

Økonomien er svært god. Klubben har vært flinke til å skaffe sponsorer til sentrale aktiviteter som løypekjøring, stolpejakt, kartutarbeidelse og løp. Det betaler seg.

Årets store satsning var skolegårdkartprosjektet. Vi kom i mål, med nye skolegårdkart for samtlige fem barneskoler og begge ungdomsskolene. Skolene fikk en utstyrspakke og opplæring i hvordan kart kan benyttes i opplæringen, ikke bare i kroppsøving, men også naturfag, matematikk, botanikk mv. Fine innslag i Bygdeposten og TV-Modum. Aldri galt med litt PR. Vi har opprettet god kontakt med alle skolene og stiller selv med «faddere» til skolene. Dette vil være et godt fundament til fremtidig rekrutteringsarbeid.

Vi har fått tildelt veteran-NM i 2023. Det er allerede avklart at mellom- og langdistanse skal gå fra Flannumshaugen. Takk til Jørgen og Hege for tilbud om dette. Sprint arrangeres antakelig fra Modum Bad/Travbanen. Vi vil benytte anledningen til å totalrenovere karteene over Furumo og Flannumsmarka. Derved vil vi gjennom dette arrangementet få en anledning til å fornye de kartene som står mest sentralt i o-lagets virksomhet. Lars Enerhaugen har tatt jobben som løpsleder, mens David Løver vil ha et ansvar for løyper. Sammen med et par andre, antakelig.

Av og til må vi stoppe litt opp og spørre oss selv: Hva er egentlig stoda i O-laget? Jeg mener at vi gjør veldig mye bra, men har også utfordringer.

Tur-O, Stolpejakt, Friluftsutvalgets virksomhet, Abelonehytta og løypenettet – det fungerer veldig bra. Gruppene jobber selvstendig, man veit hva som må gjøres -og man gjør det. Det er lett å være leder når alle tar ansvar. Men – det er kanskje litt for mye de samme personene som stiller opp år ut og år inn?? Vi skal takke ildsjelene – men det hadde kanskje vært bra med et jevnt tilsig av nye aktivister?

Rekrutteringsarbeidet:
Vi har gjort et par nyskapninger i 2020-sesonge: Jeg vil nevne samarbeidet med skigruppa (Johannatreningene), og skolegårdskartprosjektet. Begge disse initiativene vil være et fundament for videreutvikling av rekrutteringsarbeidet. Jeg viser til egen post på sakskartet: Plan for rekruttering.

Klubbutviklingskvelden – hva nå?
Skolegårdkartprosjektet hadde som resultatmål å lage skolegårdkart, få lastet de inn i portalen skoleorientering.no, utstyre skolene med materiell og foreta opplæring av lærerne. I tillegg ble vi invitert til å gjennomføre et internseminar om klubbutvikling.
Fjorten sjeler deltok, under ledelse av Henning Bratland Carlsen fra Orienteringsforbundet. Det ble laget en oppsummering – «Rapport fra Miniklubbutvikling». Noen hovedpunkter:

Rekruttering.
\* Lage en halvårsplan a’ la Modum Cup
\* Øke antall medlemmer i rekruttutvalget
\* Få med foreldrene
\* Skoleorientering – en kontaktperson pr. skole

Klubbkultur – medlemspleie.
\* Klubbturer
\* Opprette turgruppe
\* Tilrettelegge for familieturer til spesielle løp, f. eks. Blodslitet
\* Klubbkvelder med sosialt og faglig innhold
\* Klubbavslutning
\* Mer aktiv bruk av facebook og hjemmesiden

Trening (Utvikling fram mot VM2030)
\* Treninger 1 – 4. klasse: Treninger på fast sted. Mandager
\* 5-10. klasse: Gradvis introduksjon til ModumCup
\* Gruppe Foresatte. Interesserte foresatte en forutsetning for å lykkes.
\* Miljøgruppe Kveldsmat etter enkelte treninger
\* Høst2021: Passe på at aktiviteter på våren har en god videreføring på høsten
\* Trenger flere trenere. Flere må være med slik at belastningen ikke blir for stor på enkelte.

Treningsløp.
De bør flyttes til onsdager. Begrunnelse: Få med noen av de som har o-trening på mandager til også å prøve seg på ordinære treningsløp.
Annonsere disse bedre.

Jeg mener vi som klubb må ta tak i dette, slik at vi ikke ender opp med et seminar – og lite ellers. Både handlingsplan og budsjett må reflektere denne ambisjonen.

Vi har hatt et godt og aktivt år, og jeg synes vi har fått lagt et godt grunnlag for videre utvikling av o-laget. Jeg ser fram til 21-sesongen med optimisme.

Gotfred Rygh
Leder.

# Årsrapport kartutvalget:

Skolegårdskartprosjektet ble gjennomført i 2020, det ble lagd detaljerte orienteringskart i stor målestokk som skolene enkelt kan ta i bruk for undervisning. På nettsiden [www.skoleorientering.no](http://www.skoleorientering.no/) kan lærere enkelt lage en orienteringsløype og skrive ut kart for bruk i undervisning. Følgende skolegårdskart er publisert:

* Sysle skole
* Vikersund Barneskole
* Nordre Modum Ungdomskole
* Søndre Modum Ungdomskole
* Stalsberg skole
* Enger skole
* Buskerud skole

David har lagd kart over deler av området ved Gausdal, og det ble arrangert et bra treningsløp der i sommer.

Det var planlagt at Petr og Roman skulle synfare Brunesmoane sommeren 2020, så nytt kart var klart til våren 2021. Dessverre ble det ikke noe av pga. pandemien, men vi håper å prøve igjen i 2021.

For kartutvalget
Morten

# Årsrapport fra rekrutteringsutvalget

COVID-19 har preget 2020 også når det gjelder arbeidet med rekruttering.

Johanna Longfjeld har i sommer hatt ukentlige treninger fra Brunes.
Hun har hatt to grupper. En for de yngste og en for de eldre.
Det har vært bra frammøte og vi satser på tilsvarende tilbud også i 2021.
Utfordringen blir å få disse utøverne over på vanlige treningsløp og klubbens øvrige aktiviteter.
All honnør til Johanna for et flott opplegg på Brunes.

I utvalget har vi hatt ett møte, der vi bestemte å satse på Stalsbergområdet.
Stalsberg skole var veldig positive til et samarbeid.
Vi valgte derfor å kjøre et opplegg med alle klassene fra 4. til 7. klasse.
Vi arrangerte et lite o-løp på skolegårdskartet, der de 4 eldste klassetrinnene deltok.
Det var til sammen 8 klasser og ca. 150 elever som fikk en positiv opplevelse av det å lese kart.

Våren 2021 satser vi på å gjennomføre et opplegg med tre øvelser for skolens 5. klassinger.
I tillegg får øvrige klasser mulighet til å bruke løypene som blir satt ut.

Vi har i 2020 ferdigstilt skolegårdskart ved alle kommunens barneskoler.
Vi hadde også Henning Bratland Carlsen fra Norges O-forbund på besøk høsten 2020.
Han demonstrerte øvelser med to 5. klasser på Vikersund skole og vi hadde lærerkurs etter skoletid, der ca. 10 lærere møtte fram. Begge ungdomsskolene, Vikersund og Stalsberg var representert med ivrige lærere.
Alle skolene fikk en aktivitetssekk med poster og øvelser.

Stalsberg og Sysle skole har vært i kontakt med O-laget for å få et opplegg i 2021.

For rekruttutvalget

Jens Kr Kopland

# Årsrapport fra treningsutvalget:

Treningsutvalget har bestått av Hanne Løver Thon, leder, Arno Grønhovd, David Løver, Erik Lindstrøm, Roar Bye, Gunnar Hope og John Ivar Kjellevold. Hanne ledet utvalget frem til sommeren, men valgte å trekke seg ut fra dette. John Ivar har fungert som leder resten av sesongen.

2020 har vært et spesielt år pga. covid-19. Vårsesongen uteble, med unntak av noen utlagte treningsløyper, men ingen løp.

Modum cup startet i juni og vi fikk arrangert 16 løp istedenfor som normalt 22.

I høstsesongen ble det arrangert en del løp, dog med pålagte smittevernregler. Løpsdeltagelse fra Modum har ikke vært stor og vi kan ikke trekke fram noen store resultater, dog men unntak av 2-plass til Hanne i D50 i Veteranmesterskapet.

De beste resultatene for Modum kom i PRE-O med sølvmedalje til Arno Grønhovd og bronse til Leif Eriksson.

Håper at koronapandemien tar slutt og gir oss en bedre sesong i 2020.

John Ivar

# Årsrapport turorientering:

Turorienteringsutvalget har i år bestått av Ingvar Braaten, Thea Martinsen,
Marta Stang, Bård Stang (leder), Roar Bye, Kjell Spone og Jens Kr. Kopland. Utvalget har stort sett kommunisert via e-post.

**Modumtrimmen**Årets sesong ble på mange måter «takket være» Covid-19 pandemien en meget god sesong for turorienteringen.

Også i år ble det satt ut 100 poster på kartene Skredsvikmoen (5), Øya (5), Brunesmoane (20), Flannumsmarka (Snøplogmyra øst) (10), Kløftefoss (10), Vestre Spone (Butjern)(5), Rolia (10), Hovlandsfjell (15), Skibrekåsen (10) og Bøseter (10). Postene på Skredsvikmoen og Øya var fellesposter med noen Stolpejakt-postene. Vi prøvde dette for å skape ekstra blest om begge tilbudene.

Sesongen startet også i år offisielt opp fra 1. mai og tur-o-konvoluttene ble lagt ut for salg ca ei uke før. Covid-19 og lite snø i lavlandet førte til stort ønske både fra NOF og lokalt om å starte sesongen tidligere. Dette ble løst ved å sette ut postene på Skibrekåsen tidligere, og så legge ut kartet på nettet slik at folk kunne laste det ned gratis. Det samme ble senere gjort med Bøseterkartet som et ekstratilbud til hotell og hyttefolk på Norefjell. De kunne da velge å ta postene på ski eller til fots.
Begge tilbudene ble tatt meget godt i mot. Totalt ble det lastet ned 339 tur-o-kart for Skibrekåsen og 153 for Bøseter.

Prisen på tur-o-konvoluttene har vært den samme i flere år, kr. 250,- . På grunn av Covid- 19 kunne en i år betale via Vipps på utsalgsstedene i tillegg til kontant. Vipps-betalingen gjorde det vanskeligere å følge opp hvor mange konvolutter som ble solgt på hvert sted. Men ut i fra antall konvolutter som ble lagt ut for salg på de forskjellige stedene og antall som ble returnert ved sesongslutt, så ble det er i år solgt 203 konvolutter. En økning på 51 fra forrige år.

Salget av konvolutter fordelte seg slik (fjorårets tall i parentes):
Nygaard Sport, Åmot 49 (31)
Br. Løver 64 (52)
YX Geithus 34 (32)
Statoil Sysle 2 (0)
Bottolfs Sport 41 (23)
Frisklivssentralen 0 (5)
Modum Bad 0 (5)
Solgt på nettet 13 (4)
Totalt 203 (152)

I tillegg fikk Modum Kommune 5 konvolutter som de benyttet til premiering av fjorårets deltakere på månedens poster og 7 konvolutter ble gitt til forhandlere og andre.
Antall personer som har sendt inn deltakerkort, eller registrert seg på «klipping på nett», er 259 (159). 193 (131) personer har klart et av merkekravene. Økningen i antall registrerte er altså nesten dobbelt så stor som økningen i antall solgte konvolutter. Trolig har flere av de nye fått med seg venner, familie.

**Månedens poster**Også sesongen for Månedens Poster ble utvidet på grunn av Covid-19. I år stod det ute 4 måedens poster hver måned fra april til 31. oktober, totalt 28 poster. Pga Covid-19 ble også opplegget med stifteklemmer for registrering erstattet med koder som deltakerne noterte på «stemplingskortet.

Som tidligere år var det tur-o-komiteens medlemmer som «plukket ut» poster til de forskjellige månedene og kommunene som sørget for å få kart og beskrivelse lagt ut på nett og distribuert til deltakerne. Dog med unntak av april måned, hvor Torstein Vik benyttet seg av sitt «arkiv» over tidligere brukte poster.

Det har også i år vært et populært trimtiltak, og ut fra etterspørselen var det forventet flere deltakere i år. Men kun 92 har sendt inn kortet (113 i fjor). En vet at det er mange som ikke har levert kortet, og Modum Kommune ønsker derfor likevel å fortsette med tiltaket og har allerede ‘bestilt’ fem tur-o-konvolutter for neste år som premie til deltakerne i 2020.

Det er mange navn som går igjen blant deltakerne i Månedens Poster og Modumtrimmen, så det anses ikke som noen konkurrerende tiltak. Heller ikke innføringen av Stolpejakten.

**Avslutningskveld**
På grunn av Covid-19 ble det ingen avslutningskveld i år. Plaketter og familiepokal ble derfor distribuert via posten / personlig overlevering.

**Videre arbeid**

Sammensetningen av Turorienteringsutvalget for neste år er ikke kjent. Men det satses på å følge opp «nyskapningene» som ble gjort i 2020-sesongen. Det vil si legge ut noen kart til fri nedlasting for offisiell oppstart 1. mai og felleskart / poster med Stolpejakta. Også Vipps-betaling bør videreføres, men kanskje med eget vipps-nummer for hvert salgssted?

For Turorienteringsutvalget

Bård Stang

# Årsrapport Stolpejaktkomiteen.

Komiteen har som tidligere bestått av Svein Grønhovd, Jens Kr. Kopland, Eirik Gullord og Gotfred Rygh.

Vi benyttet følgende Kart: Åmot, Øya Vikersund, Geithus og Skredsvikmoen. Noen stolper har hatt samme plassering som tur-orienteringsposter, kanskje for å inspirere noen til å prøve begge tilbudene. I alt 60 stolper ble satt ut. Oppslutningen har vært meget god. Stolpejakt-app’en ble lastet ned av 1812 personer. Disse registrerte i alt 51050 stolper. Siden det var restriksjoner på grunn av Covid19 ble vårt tilbud godt tatt imot. Vi startet faktisk en måned tidligere pga trykk fra «markedet». De aller fleste benytter nå mobiltelefon for å navigere og registrere stolper. Under 100 leverte registreringene på papirbrosjyren.

Som premier ble det delt ut 8 gavekort a’ kr. 500 fra Nygård Sport og Åmotsenteret. Alle vinnerene ble kontaktet via oppgitt epostadresse. To deltakere ga aldri noe svar. Disse kortene skal benyttes som premie ved interne arrangementer i o-laget.

Økonomisk støtte er mottatt fra Modum Sparebank, og Modum kommune. Dessuten fikk vi sponsorreklame fra Gjensidige, Kraftriket, Nygård Sport1 og Bygdeposten. Bygdeposten leverte ut papirbrosjyren til abonnentene uten kostnad for oss. Vi takker! Takk skal også Eirik Gullord ha som designer brosjyren.

Stolpejakten er kommet for å bli. Vi kommer til å sende inn søknad om økonomisk støtte også for 2021sesongen. Slik at vi kan ha dette tilbudet uten at det belaster sparekontoen.

Skal tilbudet fortsatt være attraktivt kan vi ikke benytte de samme kartene gang etter gang. Fornyelse er må til. Vi har under vurdering å benytte deler av Furumokartet neste år.

For Stolpejaktkomiteen

Gotfred Rygh

# Årsrapport Friluftsutvalget:

Utvalget har bestått av:

Kjell Grønhovd , leder

Thorbjørn Enerhaugen

Odd T. Eriksen

Truls H. Skjelbred

Johan Ruud

2020 var et dårlig år når det gjelder trafikk på Abelone. En snøfattig vinter hvor det kun var åpent ei helg i mars. Omsetningen ble deretter.

Vaktlista ble satt opp, og sendt ut som vanlig. Men dessverre var det få som fikk gleden av å ta ei vakt på Abelone sist vinter.

Jobben med å rydde og klargjøre løypetraseene må gjøres hver høst. Hovedløypa, som også omfatter runden om Arnestjern og Presterudmyrene har nå fått nødvendig bredde. Spesielt viktig er det at vi har fått sprengt og utvidet det farlige punktet i sydenden av Seteråsen.

På Abelone er det meste på stell. Et nytt vedlager pynter nå opp ved siden av hytta.

Skogsbilveien fra Flannum og innover mot Abelone er opprustet de senere årene. Dermed øker mulighetene til å bruke hytta aktivt i større deler av året. En stor takk til grunneier og andre gode hjelpere på Flannum.

En takk også til grunneieren på Haugerudsletta , Runar Asbjørnhus for en god parkeringsplass ved riksveien.

For Friluftsutvalget

Kjell Grønhovd

# Årsrapport Snøscooterkomiteen:

Det blei rydda løypa rundt Arnestjenn og Frysihjelmyra. Det blei også oppgradert en del bruer.

Ellers var det så lite snø, at vi ikke fikk kjørt løyper. Hadde 2 uker med løype i veien inn til Abelone før Jul.

Det blei derfor ikke fakturert til de som har reklameplass på kassa v. Hagerudsletta. Vi fikk en sum fra Modum Kommune. Tror det var ca 12000 kr, men det har jo kasserer oversikt over.

Vi i løypekomiteen hadde en hyggelig sammenkomst på Abelone med grilling og slarving.

Samme gjeng er klar for nye utfordringer denne vinter.

For Snøscooterkomiteen

Johan Ruud